Forslag til Rådets afgørelse om en rammeprocedure for gennemførelsen af Lomé IV-konventionens artikel 366a (96/C 119/06) KOM(96) 69 endelig udg. - 96/050(AVC)

(Forelagt af Kommissionen den 26. februar 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 238,

under henvisning til forslag fra Kommissionen,

under henvisning til samstemmende udtalelse fra Europa-Parlamentet, og

ud fra følgende betragtninger:

Fællesskabets politik på området for udviklingssamarbejde skal, i henhold til artikel 130 U i traktaten om oprettelse af Det Europæiske Fællesskab, bidrage til den generelle målsætning om udvikling og befæstelse af demokratiet og retsstaten samt til målsætningen om respekt for menneskerettighederne og de grundlæggende frihedsrettigheder;

den aftale, der blev undertegnet på Mauritius den 4. november 1995 om ændring af den fjerde AVS-EØF-konvention, der blev untertegnet i Lomé den 15. december 1989 (herefter benævnt »konventionen«), indeholder i artikel 5 en bestemmelse om, at overholdelse af menneskerettighederne, de demokratiske principper og retssamfundet er et hovedpunkt i denne konvention;

konventionens artikel 366a indeholder bestemmelse om, at hvis en part finder, at en anden part ikke har overholdt sine forpligtelser med hensyn til et af de væsentlige punkter, der er omhandlet i artikel 5, kan de første part anmode den anden part om konsultationer, og kan under visse omstændigheder træffe passende foranstaltninger, herunder om nødvendigt, men kun som sidste udvej, med henblik på helt eller delvis at suspendere konventionen over for den berørte part;

det er nødvendigt at vedtage en effektiv fremgangsmåde, der skal følges, når der skal træffes passende foranstaltninger;

i henhold til konventionens artikel 366a henviser udtrykket »part« til på den ene side Fællesskabet og Den Europæiske Unions medlemsstater og på den anden side hver enkelt AVS-stat;

for de områders vedkommende, der er omfattet af konventionen, og som henhører under medlemsstaternes kompetence, vedtager disse samtidigt en beslutning, der om nødvendigt bemyndiger Rådet til også at dække disse områder, når det vedtager beslutninger i medfør af nærværende afgørelses artikel 1 og 2 -

TRUFFET FØLGENDE AFGØRELSE:

Artikel 1

Når Rådet på Kommissionens eller en medlemsstats initiativ finder, at en AVS-stat ikke har overholdt sine forpligtelser med hensyn til et af de væsentlige punkter, der er omhandlet i Lomé-konventionens artikel 5, anmoder det - undtagen i særlig hastende tilfælde - den berørte AVS-stat om at afholde konsultationer i overensstemmelse med konventionens artikel 366a, stk. 1. Rådet træffer afgørelse med kvalificeret flertal.

Artikel 2

Hvis der efter udløbet af den tidsfrist, der er fastsat i artikel 366a til konsultationer, trods alle bestræbelser ikke er fundet nogen løsning, eller omgående, hvis der er tale om hastende tilfælde, eller hvis anmodningen om konsultationer afvises, kan Rådet i henhold til konventionens artikel 366a efter forslag fra Kommissionen beslutte at træffe passende foranstaltninger, idet det træffer afgørelse med kvalificeret flertal.

Rådets beslutning træder i kraft på dagen for dens offentliggørelse. Beslutningen samt enhver ændring heraf meddeles straks Europa-Parlamentet.

Formanden for Rådet meddeler den berørte AVS-stat de således vedtagne foranstaltninger, inden de træder i kraft. Hvis foranstaltningerne vedtages umiddelbart, gives der meddelelse om foranstaltningerne til AVS-staten samtidig med, at denne opfordres til at afholde konsultationer.

Artikel 3

Denne afgørelse får virkning dagen efter vedtagelsen.